
„În drum spre SOARE, cu rucsacul în spinare” – trei zile de interculturalitate, incluziune voluntariat și reziliență prin conectarea cu natura

În perioada 19-21 iunie, Centrul de Tineret Focșani – Direcția Județeană pentru Sport și Tineret Vrancea a organizat în Tabăra Gălăciuc, proiectul de tineret „În drum spre SOARE, cu rucsacul în spinare”. Proiectul a fost realizat în parteneriat cu Asociația Ochi Curioși Focșani, Asociația Obștească Sunshine Chișinău, Asociația Voluntariat pentru Viață Mărășești și Salvamont Vrancea. .

Timp de trei zile, 44 de participanți – tineri români și străini implicați în activitățile Centrului de Tineret Focșani, alături de copii și tineri cu nevoi speciale – au trăit o experiență bazată pe cooperare, prietenie, incluziune și învățare reciprocă. Proiectul a reunit 15 tineri din cadrul Asociației Obștești Sunshine Chișinău (copii cu sindrom Down si însoțitori ai acestora), 9 voluntari ai Asociației Voluntariat pentru Viață Mărășești (inclusiv voluntari străini din Algeria, Spania, Turcia și Italia), 2 voluntari ai Asociației Ochi Curioși, 4 participanți de la  Qigong Focșani și 14 voluntari ai Centrului de Tineret Focșani.

Prin activități desfășurate în natură, jocuri de echipă și seri interculturale, participanții au promovat mișcarea, stilul de viață sănătos și au contribuit la dezvoltarea rezilienței în fața stresului și emoțiilor. După energia consumată și entuziasmul trăit în mijlocul naturii, pe traseele de la Cascada Putnei și Cheile Tișiței, tinerii au schimbat ritmul și s-au bucurat de momente de liniște și reflecție la Mănăstirea Lepșa, unde au descoperit frumusețea și spiritualitatea unuia dintre cele mai cunoscute așezăminte spirituale ale județului Vrancea. Astfel s-a creat o experiență care a îmbinat armonios mișcarea, conectarea cu natura și echilibrul interior, contribuind la bunăstarea emoțională și starea de bine pe care proiectul și-a propus să le cultive. Totodată, proiectul a reprezentat o oportunitate valoroasă de promovare a dialogului intercultural, a solidarității și a incluziunii sociale.

Un astfel de proiect nu ar fi fost posibil fără sprijinul unor oameni și parteneri deosebiți, care au ales să fie alături de tineri și să contribuie la crearea unor amintiri și experiențe de neuitat. Mulțumim Autovip pentru asigurarea transportului cu microbuzul, Rompetrol – Stația Anghel Saligny Focșani pentru combustibilul oferit, Avicola Focșani precum și EFARM TOP Focșani și Carrefour Focșani pentru sprijinul acordat în asigurarea celor necesare desfășurării activităților.

De asemenea, o apreciere specială se îndreaptă către toți voluntarii și partenerii implicați, care au demonstrat că, dincolo de diferențe de vârstă, cultură sau naționalitate, solidaritatea, prietenia și dorința de a face bine pot construi punți autentice între oameni.

Prin proiectul „În drum spre SOARE, cu rucsacul în spinare”, voluntarii Centrului de Tineret Focșani au pus în practică metodele și principiile învățate anterior în cadrul cursului Erasmus+ „ReSilience”, organizat în Croația de Asociația Kreaktiva, integrând activități menite să contribuie la dezvoltarea rezilienței tinerilor și la promovarea stării de bine prin conectarea cu natura.

Mulțumim tuturor celor care au făcut posibil acest proiect și au demonstrat că, atunci când oamenii se implică împreună, drumul spre SOARE devine mai frumos, mai luminos și mai plin de speranță pentru fiecare dintre noi, participanții plecând mai departe cu ‘rucsacul vieții’ îmbogățit cu noi resurse interioare, valori și experiențe care vor rămâne repere importante pe drumul lor! ☀️🎒🌿🤝

